internet vaartha 155 Views
న్యూడిల్లీ : క్రికెట్‌ లెజెండ్‌ సచిన్‌ 31 సంవత్సరాల 10 నెలల వయసులో 10 వేల పరుగులు పూర్తి చేస్తే ఆ రికార్డును తిరగరాస్తూ ఇంగ్లండ్‌ కెప్టెన్‌ అలిస్టర్‌ కుక్‌ 31 సంవత్సరాల 5 నెలల వయసులోనే ఇటీవల ఆ ఘనత సొంతం చేసుకున్న సంగతి తెలిసిందే.టెస్టుల్లో పదివేల పరుగులు సాధించిన కుక్‌పై ప్రపంచ క్రికెటర్లు అందరూ ప్రశంసల వర్షం కురిపించారు. గవాస్కర్‌ కూడా కుక్‌ను అభినందిస్తూ టెస్టుల్లో అత్యధిక పరుగులు చేసిన క్రికెటర్‌గా ఉన్న సచిన్‌ రికార్డును అధిగమిస్తాడని పొగిడాడు.ఈ అంశంపై కుక్‌ తాజాగ స్పందిస్తూ తాను టెస్టుల్లో సచిన్‌ పేరిట ఉన్న అత్యధిక పరుగుల రికార్డును సమం చేయగలనన్నాడు.అయితే తాను సచిన్‌ అంతటి గొప్పవాడిని కాదన్నాడు. సచిన్‌ తన కంటే గొప్ప క్రికెటర్‌ అని కుక్‌ పేర్కొన్నాడు. సచిన్‌ పేరిట ఉన్న 15,921 పరుగులు రికార్డును బ్రేక్‌ చేయాలంటే తాను ఇంకా చాలా కాలం పాటు జట్టులో నిలదొక్కుకుని ఆడాల్సి ఉంటుందన్నాడు. రికార్డులు కొంత మందికి మాత్రమే సొంతమవుతాయని అభిప్రాయం వ్యక్తం చేశాడు. టెస్టుల్లో ఇప్పటి వరకు 10,042 పరుగులు సాధించిన తాను సచిన్‌ రికార్డును బద్దలు కొట్టాలంటే ఇంకా చాలా పరుగులు చేయాల్సి ఉందని ఆయన పేర్కొన్నాడు. తన జట్టు విజయాలు సాధించే అంశంపైనే తన దృష్టి ఉందని కుక్‌ వివరించాడు.
మ్యాచ్‌ ఫిక్సింగ్‌కు పాల్పడే వారిపై కఠిన చర్యలు తీసుకోవాలని కుక్‌ పేర్కొన్నాడు. కాగా మ్యాచ్‌ ఫిక్సింగ్‌ ఆరోపణలు రుజువైతే వారిని శాశ్వతంగా క్రికెట్‌కు దూరం చేయాలని ఆయన వ్యాఖ్యానించాడు. క్రికెటర్లు నిజాయితీతో క్రికెట్‌ కొనసాగించాలని,మ్యాచ్‌ ఫిక్సింగ్‌నకు పాల్పడితే కఠినంగా శిక్షిస్తేనే అది సాధ్యమవుతుందని ఆయన అభిప్రాయం వ్యక్తం చేశాడు. అయితే తాను ఈ అంశంపై చేస్తున్న వ్యాఖ్యలు మ్యాచ్‌ ఫిక్సింగ్‌ ఆరోపణలతో అయిదేళ్ల నిషేదానికి గురైన అమీర్‌ మళ్లీ క్రికెట్‌ జీవితంలోకి ఎంట్రీ ఇస్తున్న నేపథ్యాన్ని దృష్టిలో ఉంచుకుని చేస్తున్నవి కావని కుక్‌ వివరణ ఇచ్చాడు. కాగా మొహ్మాద్‌ అమీర్‌తో తమ జట్టు స్నేహ పూర్వకంగానే వ్యవహరిస్తూనే మైదానంలో పోరాడుతుందని ఆయన పేర్కొన్నాడు. మ్యాచ్‌ ఫిక్సింగ్‌లో పట్టుబడితే ఎంతటి ఆటగాడికైనా కఠిన శిక్ష విధించాల్సిందేనని కుక్‌ వ్యాఖ్యానించాడు.